गोवा कोंकणी अकादेमी आनी ज्ञान प्रभोदिनी मंडळाचें श्री मल्लिकार्जून कला आनी वाणिज्य महाविद्यालय, देळें-काणकोण हांचे वतीन, काणकोण जावपी सोळाव्या युव कोंकणी साहित्य संमेळनांत, बाय विल्मा बंटवाळ ह्या उदेत्या कवयित्रिचो 'मुखडीं' हो कविता संग्रह उजवाडाक येता.
संमेलनांत नव्या पुस्तकाचो हो मान आयजवेर गोंयच्याच बरोवप्यांक लाबतालो. पयलेच खेप हो मान गोंयां भायल्या बरोवप्याक फाव जाता. संमेलनाचें हें एक आगळें अशें जैत आसा. हो उपक्रम असोच फांकारपाची गरज आसा. कारण कोंकणी साहित्याची निर्मिती गोंयां प्रमाण भायल्या प्रदेशांतूय जाता हाचो आमकां विसर पडुंक फावना.
आमी कोंकणी लोक वेवेगळ्या प्रदेशांनी शिंपडाल्ले मनीस. कोण म्हणुंक पुरो - कोंकणीक पांच लिपी आसचें आमचें व्हडपण. पूण ह्या लिपीं वरवीं आमी केन्नांय सांगाता आयल्यांवच ना. लिपिंनी आमचे वांटे केल्यात. एक्ये लिपिंत पर्गट जांवचें कोंकणी साहित्य चडतीक लिपी वाचुंक नेणा आसच्या कोंकणी लोका मेरेन आजून पावना. हें आमचें व्हडपण कशें जांवचें? आमी सरवांनी एक्ये लिपिच्या सुतांत एक जावंक शिकता परयांत वेगळिंच उरतल्यांव.
